ທ່ານເລຂາທິການໃຫຍ່ ຫງວຽນຝູຈ້ອງ; ອະດີດເລຂາທິການໃຫຍ່ ທ່ານເລຂາຟຽວ, ທ່ານໂນງດຶກແມ້ງ; ທ່ານປະທານປະເທດເຈືອງເຕິນຊາງ; ທ່ານອະດີດປະທານປະເທດເຈິ່ນດຶກເລືອງ; ທ່ານນາຍົກລັດຖະມົນຕີ ຫງວຽນເຕິນຢຸງ; ທ່ານປະທານສະພາແຫ່ງຊາດ ຫງວຽນຊິຮຸ່ງ; ທ່ານອະດີດປະທານສະພາແຫ່ງຊາດ ຫງວຽນວັນອານ; ທ່ານປະທານຄະນະກຳມະຫານສູນກາງແນວໂຮມປະເທດຊາດຫວຽດນາມ ຫງວຽນທ້ຽນເຍິນ ພ້ອມດ້ວຍບັນດາທ່ານແຂກ ບັນດານັກປະຕິວັດອະວຸໂສ ບັນດາສະມາຊິກສະພາແຫ່ງຊາດ ບັນດາຜູ້ຕາງໜ້າຄະນະທູຕານຸທູດ ແລະ ອົງການສາກົນປະຈຳຮ່າໂນ້ຍ ໄດ້ເຂົ້າຮ່ວມໃນວາລະໄຂກອງປະຊຸມຢ່າງສົມກຽດ.
ກ່າວຄຳປາໄສໄຂກອງປະຊຸມ, ຕາງໜ້າຄະນະກຳມະການປະຈຳສະພາແຫ່ງຊາດ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ໄດ້ສະແດງຄວາມຂອບອົກຂອບຢ່າງສູງຕໍ່ຄະນະບໍລິຫານງານສູນກາງ ພັກກອມມູນິດຫວຽດນາມ, ສະພາແຫ່ງຊາດ, ພີ່ນ້ອງຮ່ວມຊາດ ແລະຜູ້ເລືອກຕັ້ງໃນທົ່ວປະເທດ ທີ່ໄດ້ອຳນວຍເງື່ອນໄຂອັນຈຳເປັນທຸກຢ່າງ ເພື່ອກໍ່ສ້າງຫໍສະພາແຫ່ງຊາດ; ຂອບອົກຂອບໃຈຄວາມຕັ້ງໜ້າພະຍາຍາມຂອງລັດທະບານ, ທ່ານນາຍົກລັດຖະມົນຕີ, ກະຊວງການກໍ່ສ້າງ, ບັນດາກະຊວງ ຂະແໜງການທີ່ກ່ຽວຂ້ອງ ແລະນະຄອນຮ່າໂນ້ຍ; ຂອບອົກຂອບໃຈຄະນະຄຸ້ມຄອງໂຄງການ, ບັນດາບໍລິສັດຮັບເໝົາ ແລະພະນັກງານ ກຳມະກອນ ຜູ້ອອກແຮງງານທັງໝົດ ທີ່ໄດ້ເຮັດວຽກຢ່າງຕັ້ງໜ້າທັງວັນແລະຄືນ ເພື່ອກໍ່ສ້າງ ແລະເປີດນຳໃຊ້ຫໍສະພາແຫ່ງຊາດຢ່າງທັນການ ຮັບໃຊ້ໃຫ້ແກ່ກອງປະຊຸມສະໄໝສາມັນເທື່ອນີ້ໄດ້ດຳເນີນໄປຢ່າງສະດວກ.
ທ່ານປະທານສະພາແຫ່ງຊາດ ຫງວຽນຊິງຮຸ່ງ ໃຫ້ຄວາມສັງເກດວ່າ ກອງປະຊຸມສະໄໝສາມັນຂອງສະພາແຫ່ງຊາດເທື່ອນີ້ ດຳເນີນໄປໃນເວລາທີ່ເສດຖະກິດພວມຟື້ນຟູຄືນໃໝ່ ແຕ່ຍັງຊ້າ; ຄວາມສະຫງົບດ້ານການເມືອງ, ການປະທະກັນດ້ວຍອາວຸດ, ໂລກລະບາດຢູ່ບາງແຫ່ງຜັນປ່ຽນຢ່າງສັບສົນ ໄດ້ສົ່ງຜົນກະທົບຫຍໍ້ທໍ້ເຖິງຊີວິດເສດຖະກິດ - ການເມືອງຢູ່ໃນພາກພື້ນ ແລະໃນທົ່ວໂລກ. ຢູ່ໃນປະເທດ, ເສດຖະກິດມະຫາພາກເປັນປົກກະຕິ, ໄພເງິນເຟີ້ຖືກຈຳກັດ, ເສດຖະກິດຫັນປ່ຽນຕາມທິດຕັ້ງໜ້າ, ການເຕີບໂຕເສດຖະກິດພວມຢູ່ໃນທ່ວງທ່າແຫ່ງການຟື້ນຟູ. ເຖິງຢ່າງນັ້ນກໍ່ຕາມ, ສະພາບການເສດຖະກິດ - ສັງຄົມ ຍັງມີຈຸດອ່ອນແລະຄວາມຫຍຸ້ງຍາກຫຼາຍຢ່າງ ທີ່ນາບຂູ່ການພັດທະນາແບບຍືນຍົງຂອງປະເທດ. ສະພາບການດັ່ງກ່າວ ຮຽກຮ້ອງໃຫ້ທົ່ວພັກ ທົ່ວປວງຊົນ ແລະທົ່ວກອງທັບຫວຽດນາມ ຕ້ອງມີຄວາມຕັດສິນໃຈສູງກວ່າອີກ, ມີບັນດາແຜນນະໂຍບາຍ ວິທີແກ້ອັນພື້ນຖານ ຄົບຊຸດ ເພື່ອສືບຕໍ່ຮັກສາເສດຖະກິດມະຫາພາກໃຫ້ມີຄວາມໝັ້ນທ່ຽງ, ກວດກາແກ້ໄຂໄພເງິນເຟີ້, ຟື້ນຟູທ່ວງທ່າເຕີບໂຕ… ສູ້ຊົນປະຕິບັດແຜນພັດທະນາເສດຖະກິດ - ສັງຄົນປີ 2014 ແລະ 5 ປີ 2011 – 2015 ຢ່າງສຳເລັດມີໄຊ, ສ້າງທ່ວງທ່າພັດທະນາຢ່າງໄວວາ, ໝັ້ນທ່ຽງໃນຊຸມປີຕໍ່ໄປ.
ຕາມລະບຽບວາລະທີ່ໄດ້ວາງອອກ, ກອງປະຊຸມສະໄໝສາມັນເທື່ອທີ່ 8 ຈະເຮັດວຽກໃນເວລາ 35 ວັນ. ສະພາແຫ່ງຊາດຈະໃຊ້ເວລາຫຼາຍ (ປະມານ 70%) ໃຫ້ແກ່ວຽກງານກໍ່ສ້າງກົດໝາຍ, ກວດຄືນ ປັບປຸງ ເພີ່ມເຕີມ ແລະປະກາດໃຊ້ເອກະສານກົດໝາຍສະບັບຕ່າງໆ ເພື່ອນຳປະຕິບັດລັດຖະທຳມະນູນປີ 2013 ໃນຊີວິດຕົວຈິງໄດ້ໂດຍໄວ. ລະອຽດຄື, ສະພາແຫ່ງຊາດຈະພິຈາລະນາ ຮັບຮອງຜ່ານຮ່າງກົດໝາຍ 18 ສະບັບ (ກົດໝາຍວ່າດ້ວຍການຈັດຕັ້ງສະພາແຫ່ງຊາດສະບັບປັບປຸງ, ກົດໝາຍວ່າດ້ວຍການຈັດຕັ້ງໄອຍະການປະຊາຊົນສະບັບປັບປຸງ, ກົດໝາຍວ່າດ້ວຍການປະກັນໄພສັງຄົມສະບັບປັບປຸງ, ກົດໝາຍວ່າດ້ວຍອາຄານສະບັບປັບປຸງ, ກົດໝາຍວ່າດ້ວຍການທຸລະກິດອະສັງຫາລິມະຊັບສະບັບປັບປຸງ, ກົດໝາຍວ່າດ້ວຍການລົງທຶນສະບັບປັບປຸງ, ກົດໝາຍວ່າດ້ວຍວິສາຫະກິດສະບັບປັບປຸງ, ກົດໝາຍວ່າດ້ວຍການສຶກສາວິຊາອາຊີບ, ກົດໝາຍວ່າດ້ວຍການປັບປຸງ ເພີ່ມເຕີມບາງມາດຕາໃນກົດໝາຍການເດີນອາກາດພົນລະເຮືອນຫວຽດນາມ, ກົດໝາຍວ່າດ້ວຍການປັບປຸງ ເພີ່ມເຕີມບາງມາດຕາໃນກົດໝາຍວ່າດ້ວຍການປະຕິບັດຄະດີແພ່ງ, ກົດໝາຍວ່າດ້ວຍບັດປະຈຳຕົວພົນລະເມືອງ, ກົດໝາຍວ່າດ້ວຍການປັບປຸງ ເພີ່ມເຕີມບາງມາດຕາໃນກົດໝາຍວ່າດ້ວຍນາຍທະຫານກອງທັບປະຊາຊົນຫວຽດນາມ, ກົດໝາຍວ່າດ້ວຍຕຳຫຼວດປະຊາຊົນສະບັບປັບປຸງ, ກົດໝາຍວ່າດ້ວຍສຳມະໂນຄົວ, ກົດໝາຍວ່າດ້ວຍການຄຸ້ມຄອງ ນຳໃຊ້ທຶນຂອງລັດທີ່ລົງທຶນເຂົ້າໃນການຜະລິດທຸລະກິດ, ກົດໝາຍວ່າດ້ວຍການປັບປຸງ ເພີ່ມເຕີມບາງມາດຕາໃນກົດໝາຍວ່າດ້ວຍພາສີການບໍລິໂພກພິເສດ, ກົດໝາຍວ່າດ້ວຍການປັບປຸງ ເພີ່ມເຕີມບາງມາດຕາໃນບັນດາກົດໝາຍພາສີອາກອນ) ແລະຮ່າງມະຕິຕົກລົງ 3 ສະບັບ (ມະຕິຂອງສະພາແຫ່ງຊາດວ່າດ້ວຍການເອົາຄະແນນສຽງໄວ້ວາງໃຈ, ການລົງຄະແນນສຽງໄວ້ວາງໃຈຕໍ່ກັບຜູ້ດຳລົງຕຳແໜ່ງ ໂດຍສະພາແຫ່ງຊາດ, ສະພາປະຊາຊົນເລືອກຕັ້ງຂຶ້ນ ຫຼືອະນຸມັດຮັບຮອງ ສະບັບປັບປຸງ; ມະຕິຂອງສະພາແຫ່ງຊາດໃຫ້ສັດຕະຍາບັນອະນຸສັນຍາສະຫະປະຊາຊາດວ່າດ້ວຍການຕ້ານການທໍລະມານ ແລະບັນດາຮູບການປະພຶກ ຫຼືການລົງໂທດແບບປ່າເຖື່ອນໄຮ້ມະນຸດສະທຳ ຫຼືທຳລາຍກຽດສັກສີມະນຸດ; ມະຕິຂອງສະພາແຫ່ງຊາດໃຫ້ສັດຕະຍາບັນອະນຸສັນຍາສະຫະປະຊາຊາດວ່າດ້ວຍສິດຂອງຜູ້ພິການ); ໃຫ້ຄວາມຄິດຄວາມເຫັນປະກອບເຂົ້າໃນຮ່າງກົດໝານອື່ນອີກ 12 ສະບັບ. ເປັນອັນວ່າ, ກອງປະຊຸມສະໄໝສາມັນເທື່ອນີ້ຈະພິຈາລະນາ ຮັບຮອງ, ໃຫ້ຄວາມຄິດເຫັນໃນຮ່າງກົດໝາຍເປັນຈຳນວນຫຼາຍກ່ວາທຽບກັບກອງປະຊຸມກ່ອນໜ້ານີ້.
ໃນກອງປະຊຸມນີ້, ສະພາແຫ່ງຊາດຕາງໜ້າຜູ້ປ່ອນບັດເລືອກຕັ້ງ ແລະພີ່ນ້ອງຮ່ວມຊາດໃນທົ່ວປະເທດ ເພື່ອປະຕິບັດການຕີລາຄາຄວາມເຊື່ອຖືຕໍ່ກັບບັນດາຖານະຕຳແໜ່ງນຳພາຫຼັກແຫຼ່ງຢູ່ໃນກົງຈັກແຫ່ງລັດ. ນີ້ແມ່ນຄັ້ງທີສອງທີ່ສະພາແຫ່ງຊາດປະຕິບັດໜ້າທີ່ຮັບຜິດຊອບອັນສຳຄັນນີ້.
ສະພາແຫ່ງຊາດຈະໃຊ້ເວລາເພື່ອພິຈາລະນາບົດລາຍງານຜົນງານການປະຕິບັດໜ້າທີ່ພັດທະນາເສດຖະກິດ - ສັງຄົມ ແລະງົບປະມານແຫ່ງລັດປີ 2014; ພິຈາລະນາແຜນພັດທະນາເສດຖະກິດ - ສັງຄົມ, ແຜນງົບປະມານແຫ່ງລັດ ແລະ ແຜນການຈັດແບ່ງງົບປະມານສູນກາງປີ 2015.
ສະພາແຫ່ງຊາດກໍ່ຈະດຳເນີນການຕິດຕາມກວດກາສູງສຸດກ່ຽວກັບບັນຫາສະເພາະ “ການປະຕິບັດແຜນຈັດວາງໂຄງປະກອບເສດຖະກິດຄືນໃໝ່ ໃນຂົງເຂດການລົງທຶນຂອງພາກລັດ, ວິສາຫະກິດແຫ່ງລັດ ແລະລະບົບທະນາຄານ ຕາມມະຕິຂອງສະພາແຫ່ງຊາດວ່າດ້ວຍແຜນພັດທະນາເສດຖະກິດ - ສັງຄົມ 5 ປີ 2011-2015”; ຟັງລາຍງານສັງລວມຄວາມຄິດຄວາມເຫັນ ແລະ ຄຳສະເໜີແນະຂອງຜູ້ເລືອກຕັ້ງ, ລາຍງານໝາກຜົນແຫ່ງການຕິດຕາມກວດກາການແກ້ໄຂຄຳສະເໜີແນະຂອງຜູ້ເລືອກຕັ້ງ ທີ່ຝາກໃຫ້ກອງປະຊຸມສະໄໝສາມັນເທື່ອທີ 7, ລາຍງານວຽກງານຂອງປະທານສານປະຊາຊົນສູງສຸດ, ໄອຍະການປະຊາຊົນສູງສຸດ, ລາຍງານຂອງລັດຖະບານກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງ, ການປະຕິບັດຄະດີ, ການປ້ອງກັນແລະຕ້ານການລະເມີດກົດໝາຍ ແລະ ອາຊະຍະກຳ, ໄພສັງຄົມ...
ສະພາແຫ່ງຊາດກໍ່ຈະໃຊ້ເວລາເພື່ອພິຈາລະນາໂຄງການປ່ຽນແປງໃໝ່ຫຼັກສູດການສຶກສາ ແລະປຶ້ມຫຼັກສູດສາມັນສຶກສາ, ແຜນນະໂຍບາຍລົງທຶນກໍ່ສ້າງເດີນບີນສາກົນລອງແທ່ງ ແລະພິຈາລະນາ ຕັດສິນຕົກລົງບັນຫາທີ່ສຳຄັນອື່ນອີກຈຳນວນໜຶ່ງ.
ໃນວາລະໄຂກອງປະຊຸມ, ສະພາແຫ່ງຊາດຈະໄດ້ຮັບຟັງ ທ່ານນາຍົກລັດຖະມົນຕີ ຫງວຽນເຕິນຢຸງ ອ່ານລາຍງານຂອງລັດຖະບານກ່ຽວກັບຜົນງານການປະຕິບັດແຜນພັດທະນາເສດຖະກິດ - ສັງຄົມປີ 2013, ແຜນພັດທະນາເສດຖະກິດ - ສັງຄົມປີ 2014; ສະພາບການປະຕິບັດແຜນພັດທະນາເສດຖະກິດ - ສັງຄົມ 5 ປີ (2011-2015): ຜົນງານການປະຕິບັດແຕ່ປີ 2011 ເຖິງປັດຈຸບັນ ແລະ ທິດທາງ, ວິທີການປະຕິບັດບັນດາລະດັບຄາດໝາຍເສດຖະກິດ - ສັງຄົມຮອດປີ 2015; ທ່ານປະທານຄະນະກຳມະການສູນກາງແນວໂຮມປະເທດຊາດຫວຽດນາມ ຫງວຽນທ້ຽນເຍິນ ອ່ານລາຍງານສັງລວມຄວາມຄິດຄວາມເຫັນ, ຄຳສະເໜີແນະຂອງຜູ້ປ່ອນບັດເລືອກຕັ້ງ.
ກອງປະຊຸມເທື່ອນີ້ຈະມີການຖ່າຍທອດສົດ 14 ຄາບ (ຫຼາຍກວ່າກອງປະຊຸມຄັ້ງກ່ອນ 3 ຄາດ) ຕາມວິທະຍຸໂທລະພາບແລະວິທະຍຸກະຈ່າຍສຽງຊ່ອງຕ່າງໆ (ຊ່ອງ VTV1 ຂອງສະຖານີວິທະຍຸໂທລະພາບຫວຽດນາມ ແລະ ຊ່ອງຂ່າວ - ການເມືອງ - ສັງລວມ (VOV1) ຂອງສະຖານີວິທະຍຸກະຈ່າຍສຽງຫວຽດນາມ) ເພື່ອໃຫ້ຜູ້ປ່ອນບັດເລືອກຕັ້ງ ແລະປະຊາຊົນໃນທົ່ວປະເທດໄດ້ຕິດຕາມໂດຍກົງ./.
ສັງລວມໂດຍ: NĐ